Għaqda Mużikali San Ġużepp Ħolma li saret realta' Il-ħolm jgħinna ngħixu ix-xewqat tagħna fil-moħbi ta' qalbna. Dawn ix-xewqat u ħsibijiet jagħtu lok lill- kreattivita' li kapaċi toħloq u żżewwaq dak li nkunu ħlomna bih. Kif tafu Ikoll l-ewwel Presepju Ħaj fil-gżira Għawdxija sar fis-sena 2000 fil-pjazza t'Għajnsielem. Konna bnejna grotta, żrajna nofs il-pjazza bil-ħaxix u nixxiegħa nieżla mat-taraġ taz- zuntier. Kienu ħadu sehem bosta atturi mir-raħal tagħna flimkien ma' ibni Matteo li kien jirrapreżenta lil Ġesu' Bambin. Fl-2001 morna ghal xi ħaga totalment differenti minn tas-sena ta' qabel — villaġġ ta' Santa Claus mdawwar ma' siġra kbira tal-Milied. Fl-2002 bnejna presepju mekkaniku 'life size' f'nofs il-pjazza. Dawn it-tlett proġetti kienu ġew milqugħa tajjeb mil-pubbliku. Wara dawn it-tlett snin ghal raġunijiet diversi waqafna milli norganizzaw dan it-tip ta' attivitajiet fil-pjazza fi żmien il-Milied għal ħames snin. Matul daż-żmien jien ma waqaftx noħlom. Tfajt għajnejja fuq Ta' Passi għax deherli li f'dan il-post stajt noħloq mhux biss il- grotta iżda wkoll vilaġġ komplut. U hekk fl-2008 wara ħafna taħdidiet mal-kunsill lokali tagħna ġie deċiż li il-presepju jsir f'Ta' Passi. Iddeċidejna wkoll li nistiednu u ninvolvu wkoll l-għaqdiet ewlenin tar-raħal tagħna biex waqt li jagħtu l-għajnuna tagħhom ikunu wkol qed jgħinu finanzjarjament il-clubs tagħhom. Kont sorpriż bl- ammont ta' voluntiera li xtaqu jagħtu daqqa t'id. minn dawn ma kienu jagħmlu parti minn ebda għaqda. Ġie ffurmat team li rrnexxielu jaħdem b'ko-ordinazzjoni u armonija. Li tagħti sehemek u tgħin b'mod volontarju lir-raħal tagħna fi kwalunkwe' okkażjoni (eż: festa, Milied, Għid, banda, football eċċ) hija esperjenza sabiħa u ta' sodisfazzjon enormi l-aktar meta tara is-suċċess bħal fil-kas li ġara fil-Milied li għadda. Biex akwistajna dan is-suċċess ħdimna minn Ottubru sa Jannar bla waqfien. Ma kienx kollox ward u żahar u ltqajna ma'ħafna problemi speċjalment tekniċi u nuqqas ta' sapport morali speċjalment fil-bidu tal-proġett għax donnu mhux kulħadd seta' jifhem x'konna qegħdin nagħmlu. Madankollu ma qtajniex qalbna għax ilkoll emminna fil- proġett u ngħaqadna aktar u ħdimna id f'id u r-riżultat hu dak li hu. Mhuwiex il-kas li nidħlu fid-dettal ta' kif bdejna, x'għamilna għal marketing, x'ġara u ma ġarax fil-kostruzzjoni għax nieħu fit-tul. Pero' inħoss li għandi nsemmi xi punti mportanti. B' sodisfazzjon kbir nista' ngħid li 'Betlehem f'Għajnsielem' zaruh eluf kbar ta' nies; fil-maġġoranza familji Għawdxin u Maltin li gew bit-tfal taghhom u xtaqtu jqattgħu ftit ħin ta' rikreazzjoni sana w edukattiva ġewwa dan il-villaġġ. Tieħu pjaċir tara mijiet ta' Maltin telgħin bil- mixi mill-Port ta' l-Mgarr li jfisser li ġew specifikament Ghawdex sabiex jaraw din l-attrazzjoni. Iltaqjna wkoll ma diversi membri parlamentari, gurnalisti u dilettanti tal-Presepji. Numru sabiħ ta' turisti (kredenti u non-kredenti) li inzertaw qeghdin iqattgħu il-btajjel tal-Milied fil-gżira ta' Malta, ġew Għawdex apposta biex huma wkoll ikollhom esperjenza ta' dan il-villaġġ. Żaruh ukoll 'il fuq minn 1500 student f'attivita' li kienet imtella' apposta għalihom mit-tfal għat-tfal. Anzjani li jattendu Dav Centres u ohrajn li qeghdin residenti fir-Residenza Sant' Anna żaru dan il-post f'ħin meta il-villaġġ kien animat u miftuh apposta għalihom. 1 b ki Il-kummenti kienu bosta u kollha pożitivi. Hafna kienu dawk li stennewx dan il-kobor ta' villaġġ u ħeġġuna biex nibqgħu nagħmluh kull sena. Intghoġbot l-idea, id-dettal u t-tqassim ta' dan il-villaġġ. Kienu ħafna dawk li ssuġġerewlna li nagħmlu xi speċi ta' entrance fee ghax fl-opinjoni tagħhom huwa xieraq li tħallas għal espejenza bħal din. l-kelma li l-atturi u dawk kollha involuti semgħu eluf ta' drabi. Kienet ix-xewqa ta ħafna persuni li dan il-villaġġ ikun animat kuljum. Dan juri l-interess qawwi li ġibed lejh dan il-proġett. Aparti ta' dak li smajna nistgħu niddeskrivu wkoll dak li rajna u ninterpretawh. Tinduna li n-nies ħadu pjacir għaliex fil-maġġoranza, dawn ġew aktar minn darba u qattghu diversi sighat jduru go fih. Ma ninsewx li 'Bethlehem f' Għajnsielem' kien mifrux fuq 20 tomna raba allura il-familji ġew jqattgħu sigħat sħaħ fil-kumpanija tal-atturi u l-annimali. Kien sabiħ tarah kemm bil-lejl kif ukoll matul il-ġurnata għaliex l-atmosfera kienet differenti. Matul il-lejl kien mixgħul bil-fjakkoli tan-nar u xemghat, bl-atturi jduru bil-lampi. Matul il-gurnata mbagħad kien hemm is-suq tal-frott, ħaxix, ħut u lewz filwaqt li r-rgħajja joħorgu lill-annimali fl-għelieqi. Tajna wkoll mappa tal-villaġġ lil kull famlija u nistgħu ngħidu li fil-weekend tal-Kunċizzjoni biss qassamna madwar 5000 mappa, jiġifieri fi tlett ijiem ġew mill-anqas ħamest elef famlija. L-ammont ta' nies baqa'dejjem jikber b'rata għolja fil-weekends ta' wara u speċjalment f'jum il- Milied. Nixtieq insemmi wkoll li in-nies baqgħu ġejjin bi ħġarhom anke fil-ħinijiet li l-villaġġ kien ikun inanimat. 'Bethlehemm f' Għajnsielem' żamm ħafna tradizzjonijiet Maltin. Pereżempju, f' Jum il-Milied, Father Christmas għamel żjara lill-Bambin u wara baqa' dieħel got-tavera jieħu r-ritratti mat-tfal. Wara il-quddiesa ta' nofs il-lejl ta' lejliet il-Milied San Ġużepp, il-Madonna u l-Bambin Ġest telqu minn fuq ħmar mill-knisja hekk kif spiċċat il-quddiesa u baqgħu sejrin ġol-grotta fejn baqgħu hemm sas-sigħat bekrin ta' filgħodu. Il-ħolma u l-immaġinazzjoni tiegħi flimkien ma' ħafna xogħol u sagrifiċċji ta' kull min ta sehemu ħolqu l-Bethlehem f'Għajnsielem'. Nixtieq nirringrazzja lis-Sindku tagħna u sħabu l-kunsilliera għas-sapport morali u l-finanzjament tal- proġett. Grazzi kbira tmur lill-atturi kollha u lil min b'xi mod ta l-għajnuna tiegħu. Nirringrazzja b'mod speċjali lit-team kollu li kellu f'idejh it-twettieq ta' dan il-proġett. Mingħajrkom ma stajniex inwettqu dan il-proġett hekk kbir. Mingħajr l-għaqda tar-raħal kollu ma nistgħux inwettqu suċċessi ta' dan it-tip. Hemm bżonn li nfittxu kull okkażjoni biex nissaħħu bejnietna. 'Bethlehem f'Għajnsielem 2009' diġa huwa ppjanat u x-xogħol fuqu jibda wara l-festa. Ikunx suċċess jew le jiddependi minna Ikoll. Għalhekk inħeġġeġ l-għaqdiet u l-parruċċani kollha biex jagħtu sehemhom f'din l-attivita' u flimkien ngħixu esperjenza unika. Nagħlaq billi nirringrazzja lill-Banda San Ġużepp ta'dan l-ispazju fil-programm tal-Festa filwaqt li nsellem b'mod partikolari lill-morda, anzjani, emigranti u l-poplu kollu t'Għajnsielem u nagħti l-festa t-tajba lil kulħadd.